b'\n_START_ARTICLE_\nGrafologija\n_START_SECTION_\nTri obmo\xc4\x8dja: zgornje, srednje in spodnje\n_START_PARAGRAPH_\nRazporeditev pisave v omenjena tri obmo\xc4\x8dja je dolo\xc4\x8dena glede na \xc4\x8drtast list papirja tako, da pisavo razdelimo na tri obmo\xc4\x8dja glede na \xc4\x8drte. Osnova pisave je srednje obmo\xc4\x8dje, tu po\xc4\x8divajo na primer male \xc4\x8drke brez vijug in zank: a, c, \xc4\x8d, e, i, m, \xe2\x80\xa6 V zgornje obmo\xc4\x8dje segajo male \xc4\x8drke b,d, h, k, l, v spodnje pa g, j, p, \xc4\x8deprav tudi te \xc4\x8drke s svojimi osrednjimi deli spadajo v srednje obmo\xc4\x8dje. Obmo\xc4\x8dje, ki je bolj razvito od drugih, ka\xc5\xbee, kam posameznik usmerja pozornost, tisto obmo\xc4\x8dje pa, ki je slab\xc5\xa1e razvito je \xc5\xa1ibka to\xc4\x8dka oziroma je nezanimivo.\n_START_SECTION_\nSrednje obmo\xc4\x8dje\n_START_PARAGRAPH_\nJe sredi\xc5\xa1\xc4\x8de pisanja. Odkriva kaj si \xc4\x8dlovek misli o sebi in kak\xc5\xa1en je njegov odnos z drugimi. \xc4\x8crke, ki v srednjem obmo\xc4\x8dju lepo oble\xc5\xbeijo, so enakomerne in ne segajo iz obmo\xc4\x8dja, odkrivajo zaupanje vase. \xc4\x8ce \xc4\x8drke samo tu in tam segajo v drugo obmo\xc4\x8dje, potem je na tega \xc4\x8dloveka lahko vplivati. Kadar pri pisavi ne more\xc5\xa1 dolo\xc4\x8diti obmo\xc4\x8dji, ker se jih posameznik ne dr\xc5\xbei, ampak ska\xc4\x8de iz enega v drugega, pa pomeni, da ne verjame vase. Srednje obmo\xc4\x8dje je lahko visoko (pokon\xc4\x8dna pisava), kar ka\xc5\xbee na poudarjeno samozavest, morda celo domi\xc5\xa1ljavost. \xc4\x8ce je ozko, odkriva slabo mnenje o sebi, v\xc4\x8dasih pa tudi neodvisnost od drugih.\n_START_SECTION_\nZgornje obmo\xc4\x8dje\n_START_PARAGRAPH_\nIzra\xc5\xbea duh, temperamentnost, ustvarjalnost, sanje in intuicijo. \xc4\x8cim bolj silijo \xc4\x8drke v zgornje obmo\xc4\x8dje, tem bolj je oseba nestvarna in \xc5\xbeivi v oblakih. Taka pisava odkriva tudi zanimanje za duhovno ali umetni\xc5\xa1ko \xc5\xbeivljenje in predstavlja pisca z bogato domi\xc5\xa1ljijo. V nasprotnem primeru, torej, \xc4\x8de je zgornje obmo\xc4\x8dje ozko v primerjavi z ostalima dvema, pomeni pasivnost ali prizemljenost.\n_START_SECTION_\nSpodnje obmo\xc4\x8dje\n_START_PARAGRAPH_\nOzna\xc4\x8duje odnos do materialnih dobrin, telesnost, \xc4\x8dute, odnos do spolnega \xc5\xbeivljenja, podzavest. \xc4\x8ce je spodnje obmo\xc4\x8dje \xc5\xa1iroko je v ospredju zanimanje za bolj zemeljske kot pa domi\xc5\xa1ljijske stvari. \xc5\xa0iroke zanke pri g-jih in j-jih izra\xc5\xbeajo \xc4\x8dutnega \xc4\x8dloveka, zdrav odnos do telesnega in sadov \xc5\xbeivljenja. Pre\xc5\xa1iroke zanke odkrivajo po\xc5\xbere\xc5\xa1nost in neobvladljive strasti. Skraj\xc5\xa1ane ali odsekane zanke pomenijo zavra\xc4\x8danje telesnosti in \xc4\x8dutne plati \xc4\x8dloveka.\n_START_SECTION_\nNaklon pisave\n_START_PARAGRAPH_\nPisava je lahko pokon\xc4\x8dna, nagnjena v desno ali levo. Naklon izra\xc5\xbea \xc4\x8dustveno uravnove\xc5\xa1enost. Pokon\xc4\x8dna pisava izra\xc5\xbea trdnost in neodvisnost, lahko pa \xc5\xa1e hladnost in je med pisci redka. Najve\xc4\x8dkrat je nagnjena rahlo v levo ali desno, kar pa je, vsaj v mladosti, odvisno tudi od \xc5\xa1ole, kjer navadno u\xc4\x8dijo pisanje v desno. Nagnjenost v desno izra\xc5\xbea \xc4\x8dustvenost in dru\xc5\xbeabnost. Bolj je pisava nagnjena, bolj iz te osebe kipijo \xc4\x8dustva, poleg tega pa ji zaradi tega zmanjkuje samodiscipline. Kar pa ne velja za tiste, ki pi\xc5\xa1ete v levo. Pisava, ki se nagiba v levo namre\xc4\x8d odkriva bolj previdnega in zadr\xc5\xbeanega pisca, ki ne more za kar tako izraziti svoja \xc4\x8dustva.\n_START_SECTION_\nPritisk na pisalno povr\xc5\xa1ino\n_START_PARAGRAPH_\nJe lahko enakomeren, neenakomeren, mo\xc4\x8dan in lahen. Pisec, ki ima enakomerno pisavo je ali zdolgo\xc4\x8dasen ali pa sila uravnove\xc5\xa1en. Pri neenakomernem pisanju je pomembno, kje so poudarki. \xc4\x8ce so na koncu, potem je pisec kar precej razdra\xc5\xbeljiv in ho\xc4\x8de dokazati, da so njegove zapisane besede resni\xc4\x8dne. Je tudi prodoren in razmi\xc5\xa1ljajo\xc4\x8d. Mo\xc4\x8dan pritisk na pisalno povr\xc5\xa1ino imajo najve\xc4\x8dkrat odlo\xc4\x8dne in \xc4\x8dutne osebe, a lahko tudi gospodovalne. Nalahno pa pi\xc5\xa1ejo zelo ob\xc4\x8dutljivi in ustvarjalni ljudje. \xc4\x8ce je lahna pisava neenakomerno oblikovana, pa je znak \xc4\x8dloveka, ki si ob nevarnosti ne upa niti vdihniti, kaj \xc5\xa1ele izdihniti.\n_START_SECTION_\nPresledki med besedami\n_START_PARAGRAPH_\nPresledki so majhni, \xc4\x8de so manj\xc5\xa1i od \xc4\x8drke n in veliki, \xc4\x8de so ve\xc4\x8dji od \xc4\x8drke m. Majhni presledki odkrivajo nekoliko miselno zmedeno in osamljeno osebo. Veliki so zna\xc4\x8dilni za ljudi, ki v stiku z drugimi vedno dr\xc5\xbeijo neko razdaljo \xe2\x80\x93 fizi\xc4\x8dno in \xc4\x8dustveno. Veliki razmiki pomenijo tudi zelo \xc4\x8dustveno osebo, \xc4\x8de tako ka\xc5\xbeejo tudi druge zna\xc4\x8dilnosti pisave. Normalni razmiki so zna\xc4\x8dilni za urejeno in \xc4\x8dustveno stabilno osebo.\n_START_SECTION_\nVelikost\n_START_PARAGRAPH_\nV splo\xc5\xa1nem je pisava velika, \xc4\x8de meri pribli\xc5\xbeni 3mm, zelo velika pa, \xc4\x8de je ve\xc4\x8dja od 4mm. Ve\xc4\x8dja pisava je zna\xc4\x8dilna za samozavestne in odprte ljudi, manj\xc5\xa1a pa za skromne in vase zaprte ljudi. Manj\xc5\xa1a pisava je tudi pisava razmi\xc5\xa1ljajo\xc4\x8dih ljudi, ve\xc4\x8dja pa ljudi dejanj. Visoka in ozka pisava odkriva zadr\xc5\xbeanost, vzvi\xc5\xa1enost, medtem ko nizka in \xc5\xa1iroka ka\xc5\xbee sposobnost izra\xc5\xbeanja.\n_START_SECTION_\nPovezave\n_START_PARAGRAPH_\nTo je na\xc4\x8din povezovanja \xc4\x8drk v besedo. \xc4\x8crke so med sabo povezane ali ne oziroma so samo delno. Pri tem se ne upo\xc5\xa1teva prekinitve zaradi pik in \xc4\x8drtic. Povezane ozna\xc4\x8dujejo razumskega pisca, nepovezane intuitivnega, morda tudi zmedenega pisca. Delno povezane navadno odkrivajo pozornega in razmi\xc5\xa1ljujo\xc4\x8dega \xc4\x8dloveka.\n_START_SECTION_\n-ven\xc4\x8dasta\n_START_PARAGRAPH_\nJe gladka in teko\xc4\x8da pisava. \xc4\x8ce oseba pi\xc5\xa1e tako, je prijazen, optimisti\xc4\x8den in iskren.\n_START_SECTION_\n-oglata\n_START_PARAGRAPH_\nPovezava med \xc4\x8drkama je ostra in kotna. Izra\xc5\xbea pisca, ki je temeljit, odlo\xc4\x8den in se odlo\xc4\x8da na podlagi logi\xc4\x8dnih zaklju\xc4\x8dkov in ne \xc4\x8dustev.\n_START_SECTION_\n-arkadna\n_START_PARAGRAPH_\nIzbo\xc4\x8dena navzgor poteka nekako oklevajo\xc4\x8de. Odkriva ob\xc4\x8dutek za zunanji videz stvari, ponos in neodvisnost, tudi sumni\xc4\x8davost in nagnjenje k skrivnosti.\n_START_SECTION_\n-nitasta\n_START_PARAGRAPH_\nIzgleda kot nitast nepretrgan tok \xc4\x8drk. \xc4\x8ceprav taka pisava deluje neodlo\xc4\x8dno, to sploh ne dr\xc5\xbei. Pisec odlo\xc4\x8dno zbira vtise, je vsestranski in nagonski. Dobro ocenjuje situacije. V\xc4\x8dasih pa nitasto povezovanje \xc4\x8drk ozna\xc4\x8duje le lenobnega neodgovornega pisca.\n_START_SECTION_\nZa\xc4\x8detki\n_START_PARAGRAPH_\n\xc4\x8ce pri pisavi ni videti za\xc4\x8detnih potez, potem pisec zaupa sam vase, je neposreden in naklonjen drugim. \xc4\x8ce je za\xc4\x8detna poteza dolga, je ponosen, a manj samozavesten, kot bi lahko sklepali iz njegovega ponosa. \xc4\x8ce se za\xc4\x8detna poteza za\xc4\x8denja v spodnjem delu je vihrav in te\xc5\xbeko obvladljiv.\n_START_SECTION_\nKon\xc4\x8dnice\n_START_PARAGRAPH_\n\xc4\x8ce le te niso zapisane, je oseba skrbna, predvsem pri opravljanju z denarjem. \xc4\x8ce so, je velikodu\xc5\xa1na, ob\xc4\x8dutljiva in je mojster humorja.\n_START_SECTION_\nZgornje in spodnje zanke\n_START_PARAGRAPH_\n\xc4\x8ce so uporabljene velike zgornje zanke, pisec izra\xc5\xbea sanjavost, stvari po\xc4\x8dne s posebnim zanosom in ima domi\xc5\xa1ljijo. Tak\xc5\xa1ne zanke odkrivajo, da so tej osebi \xc4\x8dustva zelo pomembna in da se v \xc5\xbeivljenju hitro u\xc4\x8di. Stisnjene in ozke zanke najve\xc4\x8dkrat izra\xc5\xbeajo zatiranje \xc4\x8dustev, kratke pa pomanjkanje domi\xc5\xa1ljije. \xc5\xa0iroke zanke spodnjega obmo\xc4\x8dja, \xc5\xa1e posebej malih \xc4\x8drk g in y, zrcalijo \xc4\x8duten zna\xc4\x8daj \xc4\x8dloveka, ki u\xc5\xbeiva v dobri hrani in lepoti. Pretirano \xc5\xa1iroke zanke ka\xc5\xbeejo, da teh strasti \xc5\xbee ne zmore ve\xc4\x8d obvladati. Zanka, ki je napisana samo kot \xc4\x8drka, izra\xc5\xbea odlo\xc4\x8den in trmast zna\xc4\x8daj. Zelo kratke spodnje \xc4\x8drte pa pomanjkanje telesne mo\xc4\x8di.\n_START_SECTION_\nPike na \xc4\x8drkah i\n_START_PARAGRAPH_\nZagotovo nih\xc4\x8de ne postavi piko nad vsak i, a \xc4\x8de je ne postavi skoraj na nobenega, to pomeni, da se mu ne ljubi ukvarjati s podrobnostmi. \xc4\x8ce postavlja piko na vsak i, je skrben in natan\xc4\x8den. \xc4\x8ce postavlja pike visoko, je bolj optimisti\xc4\x8den in kar preve\xc4\x8d idealisti\xc4\x8den. \xc4\x8ce jih pi\xc5\xa1e pred i-ji, je morda malce obotavljiv in nepreviden. Da pike pi\xc5\xa1e za i-ji pomeni, da lahko zelo hitro pi\xc5\xa1e, lahko pa tako pisanje odkriva vihravost.\n_START_SECTION_\n\xc4\x8crtica na \xc4\x8drkah t\n_START_PARAGRAPH_\nKratka \xc4\x8drtica pomeni, da si pisec ne zaupa preve\xc4\x8d in je manj odgovoren do sebe in drugih, \xc4\x8de je pa sploh ni, je popolnoma nepremi\xc5\xa1ljen. Dolga \xc4\x8drtica je znak energi\xc4\x8dnosti. Nekako v sredino \xc4\x8drke t postavljena \xc4\x8drtica ka\xc5\xbee na razumen in natan\xc4\x8den zna\xc4\x8daj, \xc4\x8drtica nad \xc4\x8drko t strogost, lahko pa tudi izredno domi\xc5\xa1ljijo. Nizko spodaj postavljena \xc4\x8drtica izra\xc5\xbea previdnost in \xc5\xbealost, visoko le\xc5\xbee\xc4\x8da pa domi\xc5\xa1ljijo in ambicioznost. Izredno dolga \xc4\x8drtica ozna\xc4\x8duje dinami\xc4\x8dnega \xc4\x8dloveka s sposobnostmi vodje. Zunaj \xc4\x8drke t postavljena \xc4\x8drtica odkriva \xc4\x8dloveka, ki je, ali navdu\xc5\xa1en nad \xc5\xbeivljenjem (postavljena v desno) ali pa obotavljajo\xc4\x8dega in po\xc4\x8dasi misle\xc4\x8dega \xc4\x8dloveka (postavljena v levo).\n_START_SECTION_\nPodpis\n_START_PARAGRAPH_\nPodpis se lahko od pisave mo\xc4\x8dno razlikuje. Izra\xc5\xbea, kaj si posameznik misli o sebi in kaj ho\xc4\x8de, da si drugi mislijo o njem. Seveda zelo velik podpis izra\xc5\xbea ponos in \xc5\xbeeljo po pozornosti, manj\xc5\xa1i podpis pa pretirano skromnost. Pod\xc4\x8drtan podpis je znak odlo\xc4\x8dnosti in samozavesti. S prvo \xc4\x8drko obkro\xc5\xbeen del imena pa pomeni obrambo pred okoljem.'